วางกฎทิ้งประมูลหนี้
กรมบังคับคดีขึ้นบัญชีดำแก้ถ่วงเวลากรณีเลื่อนจ่ายต้องเพิ่มเงินวางมัดจำ
27 พ.ค. 2556

กรมบังคับคดีขึ้นบัญชีดำแก้ถ่วงเวลากรณีเลื่อนจ่ายต้องเพิ่มเงินวางมัดจำ
กรมบังคับคดีดัดหลังพวกถ่วงประมูลขายทอดตลาด ทิ้งเงินประกันขึ้นบัญชีดำ 
นายวิศิษฎ์ วิศิษฎ์สรอรรถ อธิบดีกรมบังคับคดี เปิดเผยว่า กรมบังคับคดีได้ออกประกาศกฎเกณฑ์การวางเงินมัดจำการประมูลขายทอดตลาด จากการขอขยายระยะเวลาการชำระเงินส่วนที่เหลือจากการประมูลขายทอดตลาด เพื่อป้องกันพวกทิ้งเงินมัดจำ หรือผู้ที่มาแสวงประโยชน์ ปั่นราคา หรือฮั้วราคาการประมูลการขายทอดตลาด 
ขณะเดียวกันกรมบังคับคดีได้ขึ้นบัญชีดำ (แบล็กลิสต์) รายชื่อผู้ที่ประมูลการขายทอดตลาดแล้วทิ้ง หรือมีประวัติแบบนี้ ซึ่งเชื่อว่ากรมบังคับคดีจะสามารถตรวจสอบได้ 
สำหรับเงื่อนไขการขอขยายการชำระเงินส่วนที่เหลือของการประมูลขายทอดตลาด กรมบังคับคดีได้กำหนดไว้ 2 แนวทาง โดยกรณีที่ผู้ประมูลทรัพย์ได้จะต้องนำเงินส่วนที่เหลือมาจ่ายที่สำนักงานบังคับคดีภายใน 15 วัน แต่หากยังไม่พร้อมก็สามารถที่จะขอขยายระยะเวลาการจ่ายเงินส่วนที่เหลือได้ 2 ครั้ง ครั้งละไม่เกิน 2 เดือน โดยการขอขยายระยะเวลาการจ่ายเงินจะต้องชี้แจงเหตุผลการขอเลื่อนการชำระเงินส่วนที่เหลือ พร้อมชี้แจงรายละเอียดของแหล่งเงินและแหล่งรายได้ที่จะนำมาซื้อ หากอยู่ระหว่างการขอสินเชื่อจะต้องมีใบรับรองสถาบันการเงินเป็นหลักฐาน
กรณีที่ 2 เป็นการขอเลื่อนการชำระเงินส่วนที่เหลือออกไปในครั้งแรก เนื่องจากกรณีอื่นที่ไม่ใช่การติดขั้นตอนการกู้เงินจากสถาบันการเงิน เช่น อยู่ระหว่างการรวบรวมเงินผู้ชนะการประมูลจะต้องวางเงินมัดจำเพิ่มอีก 10% และหากเลื่อนครั้งที่ 2 จะต้องวางเงินมัดจำเพิ่ม 20% 
นายวิศิษฎ์ กล่าวว่า ในกรณีที่การประมูลขายทอดตลาดรายการที่เคยมีประวัติว่า มีผู้ทิ้งเงินมัดจำแล้ว หากผู้ซื้อประมูลได้จะขอขยายเวลาจะต้องวางมัดจำ 20% และเจ้าหน้าที่พนักงานอาจจะมีดุลพินิจให้วางเงินมัดจำเพิ่ม หรืออาจจะไม่อนุญาตให้ขยายเวลาการชำระเงิน 
“มาตรการที่มีการปรับปรุงเพื่อป้องกันผู้มาสู้ราคาไม่ตั้งใจจริง และอาศัยการขยายระยะเวลาการชำระเงินเพื่อไปหาคนมาซื้อทรัพย์ ซึ่งทำให้เกิดความล่าช้า” นายวิศิษฎ์ กล่าว
ทั้งนี้ กรมบังคับคดีตั้งเป้าขายทรัพย์สินในปีนี้ 56 หมื่นล้านบาท